Дунейпсо утыкум зыхуагъэхьэзыр
Налшык дэт лицей №2-м и гъэсэнхэм я зэфIэкI щагъэлъэгъуэнущ инджылызыбзэр фIыуэ зыщIэхэм я дунейпсо олимпиадэм.
2014 гъэм и гъатхэпэм Лондон щекIуэкIыну зэхьэзэхуэм хэтыну еджакIуэхэр щэкIуэгъуэм щыщIэдзауэ ягъэхьэзырынущ. Абыхэм ядэлэжьэнущ инджылызыбзэмкIэ мы лицейм щезыгъаджэхэу Бетрожь КIунэ, Теувэжыкъуэ Бэллэ, Гаджиевэ Оксанэ сымэ. Я гъэсэнхэм я гъусэу ахэр зыбжанэрэ Великобританием, США-м, Канадэм кIуащ. КъищынэмыщIауэ, инджылызыбзэр джынымкIэ дунейпсо «ISIS education anb tvavel» центрыр зрагъэлъагъуну Iэмал ягъуэтащ. А щIыпIэрщ олимпиадэр зэрекIуэкIынум теухуа проектым щыхэгъуэзари.
Компанием и лIыкIуэхэр лицей №2-м и гъэсэнхэм я лэжьэкIэм кIэлъыплъащ, дунейпсо утыку зэрихьэн щIэныгъэ зэрабгъэдэлъри къалъытащ. Мы гъэм и фокIадэм абы къыбгъэдэкIыу ди щIыпIэм къагъэкIуа лIыкIуэхэр егъэджакIуэхэми олимпиадэм хэтыну къыхаха еджакIуэхэм я адэ-анэхэми яIущIащ. Ахэр гурыIуэгъуэу тепсэлъыхьащ зэхьэзэхуэр зэрекIуэкIыну мардэхэм. Олимпиадэм и къалэн нэхъыщхьэр дуней псом мыхьэнэшхуэ щызиIэ инджылызыбзэр къыдэкIуэтей щIэблэм яIурылъхьэныр аркъудейкъым, атIэ жылагъуэ гъащIэм зэрыхэтыну, гупым зэрыхэзэгъэну, зэрыпсэуну IэщIагъэ къызэрыхэпхыну, Iуэхугъуэ пыухыкIахэм теухуауэ псалъэмакъ щхьэпэ зэрырагъэкIуэкIыну къызэщIэзыкъуэ дерсхэр ядегъэкIуэкIынырщ.
Зэхьэзэхуэм и унэтIыныгъэхэр илъэс къэс яхъуэж. Мы гъэм цIыкIухэр зытепсэлъыхьынур зэпэщIэуэ лъэныкъуэхэм яку къыдэхъуэ къэугъэхэр мамыру зэрызэфIахыну Iэмалхэрщ. Къэрал псоми къабгъэдэкIыу зэпеуэм ирагъэблэгъэнущ илъэс 12 — 16-м ит ныбжьыщIэ 2000-м нэс. Абы хэтыну зи насып къихьа лицей №2-м и зэфIэкI псори иджыпсту щыщIэдзауэ ирехьэлIэ, Лондон и утыкум щIыхь пылъу къызэрикIыжыным, ди республикэм и цIэр фIыкIэ зэригъэIуным.
Лъостэн Музэ.
